## Pravilnik o uvjetima za obavljanje djelatnosti visokih učiliša

### NN 62/1996 (24.7.1996.), Pravilnik o uvjetima za obavljanje djelatnosti visokih učiliša

# **MINISTARSTVO ZNANOSTI I TEHNOLOGIJE**

Na temelju članka 19. stavka 2. Zakona o visokim učilištima ("Narodne
novine", broj 59/96 - pročišćeni tekst) ministar znanosti i tehnologije
donosi

## **PRAVILNIK**

### **O UVJETIMA ZA OBAVLJANJE DJELATNOSTI VISOKIH UČILIŠTA**

Članak 1.

Ovim se Pravilnikom propisuju pobliži uvjeti za obavljanje djelatnosti
visokih učilišta.

Članak 2.

Sukladno odredbi članka 19. stavka 1. Zakona o visokim učilištima za
obavljanje djelatnosti visoke naobrazbe visoko učilište mora imati:

- potreban broj nastavnika, suradnika, znanstvenika i ostalih zaposlenika
za izvođenje pojedinog studija, ovisno o tome da li se studij uspostavlja
kao redovni, odnosno redovni i izvanredni studij;

- osiguran prostor i opremu primjerenu osnovnom standardu vrsnoće za
ustrojstvo i izvedbu studija;

- osigurana novčana sredstva za rad visokog učilišta, izvođenje studija
i provedbu nastavnog programa u cijelosti.

Članak 3.

Visoko učilište ili njegov osnivač podnosi Ministarstvu znanosti i tehnologije
(u daljnjem tekstu: Ministarstvo) zahtjev za utvrđivanje uvjeta za početak
obavljanja djelatnosti visokog ušilišta.

Uz zahtjev se prilaže:

1. akt o osnivanju visokog učilišta;

2. nastavni program za studije koje će visoko učilište ustrojavati i
izvoditi:

3. popis nastavnika, znanstvenika i ostalih zaposlenika sa pismenim
izjavama da su voljni sklopiti ugovor o radu ili po osnovi drugih oblika
rada sudjelovati u obavljanju djelatnosti. Za nastavnike i znanstvenike
prilaže se i isprava o izboru ili dokazi o ispunjavanju uvjeta za izbor;

4. dokaze o osiguranju prostora i opreme za obavljanje djelatnosti.
Pod dokazima se smatraju sve vjerodostojne isprave o vlasništvu, pravu
korištenja, zakupa i drugom valjanom pravnom osnovu temeljem kojeg se koristi
prostor i oprema;

5. dokaze o izvorima osiguranih financijskih sredstava za obavljanje
djelatnosti.

Članak 4.

Zahtjev za utvrđivanje uvjeta za početak obavljanja djelatnosti podnosi
se najmanje šest mjeseci prije početka obavljanja djelatnosti.

Članak 5.

Radi utvrđivanja ispunjenosti uvjeta za obavljanje djelatnosti prema
članku 2. ovoga Pravilnika ministar znanosti i tehnologije imenuje stručno
povjerenstvo koje ocjenjuje vjerodostojnost podnijetih pismenih dokaza
uz neposredni očevid osiguranog prostora i opreme.

Ako zahtjevu nisu priloženi potrebni dokazi, stručno povjerenstvo će
pismeno zatražiti od podnositelja da se zahtjev odgovarajuće dopuni ili
obrazloži.

Stručno povjerenstvo će u roku od dva mjeseca od dana uredno podnijetog
zahtjeva izraditi izvješće o utvrđenim uvjetima iz ovoga Pravilnika koje
dostavlja Ministarstvu.

Članak 6.

Zahtjev sa prilozima iz članka 3. ovoga Pravilnika i izvješće stručnog
povjerenstva iz stavka 3. članka 5. ovoga Pravilnika Ministarstvo dostavlja
Nacionalnom vijeću za visoku naobrazbu radi davanja mišljenja o ispunjavanju
osnovnih standarda vrsnoće za ustrojstvo i izvedbu studija.

Članak 7.

Na temelju zahtjeva sa prilozima iz članka 3. ovoga Pravilnika, izvješća
stručnog povjerenstva iz stavka 3. članka 5. ovoga Pravilnika i mišljenja
Nacionalnog vijeća za visoku naobrazbu o ispunjavanju osnovnih standarda
vrsnoće za ustrojstvo i izvedbu studija ministar znanosti i tehnologije
donosi rješenje o uvjetima za obavljanje djelatnosti visokog učilišta u
skladu sa zakonom i ovim Pravilnikom.

Rješenje iz stavka 1. ovoga članka je konačno u upravnom postupku.

Članak 8.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 02-01/96-07/081
Urbroj: 533-01/96-1
Zagreb, 17. srpnja 1996.

Potpredsjednik Vlade Republike Hrvatske i ministar znanosti
i tehnologije
**prof. dr. sc. Ivica Kostović,** v. r.

Pravilnik, NN 62/1996-1226